  Виталий Пронин арендае басьтӥсь азе курон пуктӥськоз: Генерал юртэз 3 ар куспын рос-прос выльдыны-тупатъяны кулэ. Иж тымет дурын сылӥсь синпелет - Генерал юрт - 49 арлы арендае сётэмын луоз. Но сое арендае басьтӥсь азе курон пуктӥськоз: Генерал юртэз 3 ар куспын рос-прос выльдыны-тупатъяны кулэ. Та сярысь ивортэ Иж городлэн сайтэз. - Синпелет куашкан калэ вуэмын, - шуиз Иж городлэн йырыз Юрий Тюрин. - Ваньзэ выльдоно: липетсэ но, борддорзэ-выжъёссэ но, юнматоно инъетсэ. Сое тупатонлэн проектэз вань ни. Кылиз на инвесторез гинэ шедьтыны. Со понна радъяськоз конкурс. Кин соглаш луоз та куронъёсын но тупатъян ужъёслы уксё шедьтоз, со ик та синпелетэз арендае басьтоз. Выльдэм Генерал юртын чакламын кафе усьтыны, висъямын луоз сюан ортчытъянъя чебер зал. Елена Тугашова Теги: Ижкар  